তথ্যবিবরণী নম্বর : ১৬১২

**করোনা মোকাবিলায় নতুন প্রায় আড়াই হাজার বেড ও ৪০টি আইসিইউ বেড স্থাপন করা হচ্ছে**

 **-- স্বাস্থ্যমন্ত্রী**

ঢাকা, ১৭ চৈত্র (৩১ মার্চ) :

 স্বাস্থ্য ও পরিবার কল্যাণ মন্ত্রী জাহিদ মালেক বলেছেন, করোনা মোকাবিলায় সরকারিভাবে দ্রুততার সাথে আগামী কয়েকদিনের মধ্যেই প্রায় আড়াই হাজার বেড বৃদ্ধি করার উদ্যোগ নেয়া হয়েছে। ৪০ টি নতুন আইসিইউ বেড স্থাপন করা হচ্ছে। ঢাকা নর্থ সিটি কর্পোরেশন হাসপাতালটি কোভিড ডেডিকেটেড করা হচ্ছে। রাজধানীর সোহরাওয়ার্দী হাসপাতাল, শেখ হাসিনা বার্ণ ইন্সটিটিউট, ঢাকা মেডিকেল কলেজ, শেখ রাসেল গ্যাস্ট্রোলিভার হাসপাতালসহ দেশের বেশিরভাগ হাসপাতালে শত শত শয্যা কভিড ডেডিকেটেড করা হচ্ছে। তিনি বলেন, এই মুহূর্তে আমাদের যা করতে হবে তা হচ্ছে, যে যে স্থান থেকে করোনা সৃষ্টি হচ্ছে সেই সকল স্থানে এখনই জরুরি প্রয়োজনীয় পদক্ষেপ নিতে হবে। সবাইকে প্রধানমন্ত্রীর ১৮ দফা নির্দেশনা কঠোরভাবে মেনে চলতে হবে। সকল পর্যটন কেন্দ্র, হোটেল, যানবাহনসহ অন্যান্য সংশ্লিষ্ট ক্ষেত্রসমূহে কঠোরভাবে স্বাস্থ্যবিধি মেনে চলতে হবে। বিয়ে-সাদি, ধর্মীয় অনুষ্ঠান, পিকনিক আয়োজন বন্ধ রাখতে হবে। সকল মানুষকে মাস্ক পড়তে হবে।

 আজ অনলাইন জুম মিটিং এর মাধ্যমে বাংলাদেশ প্রাইভেট মেডিকেল কলেজ এসোসিয়েশন কর্তৃক আয়োজিত কোভিড-১৯ দ্বিতীয় ঢেউ এ ক্রমাগত অবনতি, সার্বিক পরিস্থিতি, হাসপাতালের সুযোগ সুবিধা ও শয্যা বৃদ্ধি বিষয়ে বিপিএমসিএ'র সদস্যভুক্ত প্রতিষ্ঠান ও হাসপাতালের সাথে মতবিনিময় সভায় প্রধান অতিথির বক্তৃতায় এসব কথা বলেন স্বাস্থ্যমন্ত্রী জাহিদ মালেক।

 স্বাস্থ্যমন্ত্রী সভায় বেসরকারি মেডিকেল কলেজ এসোসিয়েশনের মালিক, পরিচালক ও চেয়ারম্যানদেরকে কোভিড বেড সংখ্যা কমপক্ষে দেড় থেকে দুই হাজার বৃদ্ধি করার অনুরোধ জানান। এ প্রসঙ্গে স্বাস্থ্যমন্ত্রী জানান, এই মুহূর্তে কোভিড মোকাবিলা করাই আমাদের জন্য বড় চ্যালেঞ্জ। সাধারণ মানুষ এখন বেপরোয়া চলাফেরা করছে। এটিকে থামাতেই হবে। এর পাশাপাশি সরকারের পাশাপাশি বেসরকারি হাসপাতালগুলোতেও কোভিড মোকাবিলায় সক্ষমতা বৃদ্ধি করতে জরুরি পদক্ষেপ নিতে হবে।

 সভায় স্বাস্থ্যমন্ত্রীর নিকট প্রাইভেট মেডিকেল এসোসিয়েশন এর পক্ষ থেকে এন্টিবডি টেস্টের অনুমোদন দেবার অনুরোধ জানালে ঢাকার বড় বড় প্রাইভেট মেডিকেলগুলোকে এন্টিবডি টেস্টের অনুমোদন দেবার জন্য স্বাস্থ্য অধিদপ্তরের মহাপরিচালককে প্রয়োজনীয় পদক্ষেপ গ্রহণের নির্দেশনা দেন স্বাস্থ্যমন্ত্রী।

 বাংলাদেশ প্রাইভেট মেডিকেল কলেজ এসোসিয়েশনের সভাপতি মুবিন খানের সভাপতিত্বে সভায় আরো বক্তব্য রাখেন দুর্যোগ ব্যবস্থাপনা ও ত্রাণ মন্ত্রী ও বিপিএমসিএ'র উপদেষ্টা ডা. মোঃ এনামুর রহমান, বিপিএমসিএ'র সাধারণ সম্পাদক ও আনোয়ার খান মডার্ণ মেডিকেল কলেজের চেয়ারম্যান ড. আনোয়ার হোসেন খান এমপি, স্বাস্থ্য শিক্ষা বিভাগের সচিব আলী নূর, স্বাস্থ্য অধিদপ্তরের মহাপরিচালক প্রফেসর এবিএম খুরশিদ আলম। এছাড়াও সভায় আরো আলোচনা করেন পপুলার মেডিকেল কলেজের চেয়ারম্যান ডা. মো. মোস্তাফিজুর রহমান, জাপান ইস্ট ওয়েস্ট মেডিকেল কলেজের চেয়ারম্যান ডা. মো. মোয়াজ্জেম হোসেন। সভায় গ্রীণ লাইফ মেডিকেল কলেজ, ইউনিভার্সেল মেডিকেল কলেজের চেয়ারম্যান, পরিচালকসহ অন্যান্য সহযোগী বেসরকারি মেডিকেল কলেজের চেয়ারম্যান ও প্রতিনিধিবৃন্দও আলোচনায় অংশ নেন।

#

মাইদুল/মাসুম/রেজুয়ান/রফিকুল/জয়নুল/২০২১/২২৫০ঘণ্টা

তথ্যবিবরণী নম্বর : ১৬১১

**কর্মবান্ধব পরিবেশে উন্নতমানের ফ্যাক্টরিতে শ্রমিকরা কাজ করছে**

 **-- বাণিজ্যমন্ত্রী**

ঢাকা, ১৭ চৈত্র (৩১ মার্চ) :

 বাণিজ্যমন্ত্রী টিপু মুনশি বলেছেন, বিশ্ব যখন করোনা ভাইরাস মহামারিতে স্তব্ধ তখনও বাংলাদেশের শিল্প কারখানা সচল রয়েছে। করোনার কারণে ক্ষতি হয়েছে সত্য, তবে আমরা থেমে নেই। প্রধানমন্ত্রী শেখ হাসিনার সঠিক দিক নির্দেশনা এবং কার্যকর ব্যবস্থা গ্রহনের মাধ্যমে আমরা সফলভাবে পরিস্থিতি মোকাবেলা করছি। কারখানার সকলেই স্বাস্থ্যবিধি মেনে নিরাপদে কাজ করছে। আমাদের তৈরি পোশাক কারখানাগুলো বিশ্বমানের। নিরাপদ ও কর্মবান্ধব পরিবেশে শ্রমিকরা কাজ করছে।

 বাণিজ্যমন্ত্রী আজ ঢাকার উত্তর খানে দেশবন্ধু গ্রুপের সাউথইস্ট সোয়েটারস লিমিটেড এবং জিএম অ্যাপারেলস লিমিটেডের কারখানার আনুষ্ঠানিক উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

 মন্ত্রী বলেন, ‘আমরা বঙ্গবন্ধুর নেতৃত্বে বাংলাদেশ স্বাধীন করেছি। পাকিস্তান আমাদের সবসম্পদ লুট করে নিয়ে গেছে। আমাদের সকলের প্রচেষ্টায় আজ সকল সূচকে বাংলাদেশ পাকিস্তান থেকে এগিয়ে গেছে।

 উল্লেখ্য, ৩ লাখ ২০ হাজার বর্গফুটের ৭টি ফ্লোরে ৮০০ অটোমেটিক সোয়েটার তৈরির মেশিনে প্রতি বছর ফ্যাক্টরি দুইটিতে ৫০ মিলিয়ন মার্কিন ডলার মূল্যর ৯ মিলিয়ন পিস তৈরি পোশাক উৎপাদন করা সম্ভব হবে।

 দেশবন্ধু গ্রুপের চেয়ারম্যান গোলাম মোস্তফার সভাপতিত্বে অনুষ্ঠানে বক্তৃতা করেন ঢাকা-১৮ আসনের সংসদ সদস্য আলহাজ মোহাম্মদ হাবিব হাসান, ফাস্ট সিকিউরিটি ইসলামী ব্যাংকের ডিএমডি মাসুদুর রহমান শাহ, উত্তরা ফাইন্যান্স এন্ড ইনভেস্টমেন্টের লিমিটেডের ব্যবস্থাপনা পরিচালক এস এম শামসুল আরেফিন, ফ্যক্টরি দুটির ব্যবস্থাপনা পরিচালক মোঃ মাহবুবুর রহমান লাকী এবং দেশবন্ধু গ্রুপের ব্যবস্থাপনা পরিচালক গোলাম রহমান।

#

বকসী/মাসুম/রেজুয়ান/রফিকুল/জয়নুল/২০২১/২৩০০ঘণ্টা

তথ্যবিবরণী নম্বর : ১৬১০

**আইসিটি বিভাগের উদ্যোগে স্টার্টআপদের সিড মানি প্রদান শুরু**

ঢাকা, ১৭ চৈত্র (৩১ মার্চ) :

 দেশে প্রযুক্তিনির্ভর নতুন উদ্যোগ ও উদ্ভাবন প্রতিষ্ঠায় ‘শতবর্ষে শত আশা’ ক্যাম্পেইনের মাধ্যমে মুজিববর্ষ উপলক্ষে ৫০টি উদ্যোগকে ১০০ কোটি টাকার তহবিল সহযোগিতা দেয়ার কার্যক্রম শুরু করেছে আইসিটি বিভাগ। এ বিষয়ে আজ আগারগাঁওস্থ আইসিটি টাওয়ারের বিসিসি মিলনায়তনে আইসিটি বিভাগের বাংলাদেশ স্টার্টআপ কোম্পানি লিমিটেড ও উদ্যোক্তাদের মধ্যে চুক্তি স্বাক্ষরিত হয়।

 চুক্তি স্বাক্ষর অনুষ্ঠানে প্রধান অতিথি হিসেবে উপস্থিত ছিলেন তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক এবং বিশেষ অতিথি হিসেবে উপস্থিত ছিলেন শিক্ষা উপমন্ত্রী মুহিবুল হাসান চৌধুরী।

 ভার্চুয়াল মাধ্যমে যুক্ত হয়ে অনুষ্ঠানে বক্তব্য রাখেন বাংলাদেশে নিযুক্ত তুরস্কের রাষ্ট্রদূত মোস্তফা তুরান, কোরিয়ান কোম্পানি ইয়াংওয়ান কর্পোরেশনের চেয়ারম্যান ও প্রধান নির্বাহী কিহাক সাঙে, ইউএস মার্কেট অ্যাকসেসের প্রেসিডেন্ট ক্রিস বেরি, লাইট ক্যাসেলের সিইও বিজন ইসলাম।

 এ সময় চালডাল ডটকম, পাঠাও, সেবা এক্সওয়াই জেড, ইন্টিলিজেন্স মেশিন, এড্যু হাইভ, ঢাকা কাস্ট ও মনের বন্ধু-এ সাতটি স্টার্ট আপের সাথে বাংলাদেশ স্টার্ট আপ কোম্পানি লিমিটেডের চুক্তি স্বাক্ষরিত হয়। আইসিটি প্রতিমন্ত্রী জুনাইদ আহমেদ পলক সিড মানি হিসেবে ১৫ কোটি টাকার মূলধন সহযোগিতা দেয়ার মধ্য দিয়ে মুজিববর্ষ উপলক্ষে ‘শতবর্ষে শত আশা’ ক্যাম্পেইনের উদ্বোধন করেন।

 প্রতিমন্ত্রী বলেন, প্রধানমন্ত্রী শেখ হাসিনা নেতৃত্বাধীন বর্তমান সরকার ডিজিটাল বাংলাদেশকে বাস্তবে রূপ দিতে ধাপে ধাপে মানবসম্পদ উন্নয়ন, ইউনিয়ন পর্যন্ত ব্রডব্যান্ড ইন্টারনেট সংযোগ, আইসিটি বিষয়কে দ্বাদশ শ্রেণি পর্যন্ত বাধ্যতামূলক করাসহ বিভিন্ন কর্মসূচি বাস্তবায়ন করেছে। তিনি বলেন, বিভিন্ন সময়োপযোগী ও কার্যকরী পদক্ষেপ গ্রহণের ফলে গত ১২ বছরে দেশের আইসিটি খাত একটি শক্তিশালী ভিত্তির ওপর দাঁড়িয়েছে। তিনি আরও বলেন প্রতিবছর প্রায় ২০ লক্ষ তরুণ-তরুণী কর্মক্ষেত্রে প্রবেশ করছে। তাদেঁর কর্মসংস্থানে আওয়ামী লীগ সরকার আন্তরিকতার সাথে প্রচেষ্টা চালিয়ে যাচ্ছে।

 ‘শতবর্ষে শত আশা’ ক্যাম্পেইন বৈশ্বিক অর্থনীতিতে বাংলাদেশকে এগিয়ে নিয়ে যাবে উল্লেখ করে প্রতিমন্ত্রী বলেন, এই উদ্যোগ দেশে একটি জাতীয় উদ্যোক্তা প্লাটফর্ম তৈরি করবে এবং নতুন নতুন উদ্ভাবন বাস্তবায়নে গতি সঞ্চালন করবে। তিনি আরও বলেন, এর ফলে সম্ভাবনাময় কোনো উদ্যোগই আর ঝড়ে পড়বে না ও উদ্যোগ বাস্তবায়নের আর্থিক সঙ্কট ঘুচবে এবং নতুন নতুন কর্মসংস্থান সৃষ্টি করবে। তিনি বলেন, মানুষের মেধাই হচ্ছে সবচেয়ে বড় সম্পদ। স্টার্টআপ বাংলাদেশ কোম্পানি থেকে ফান্ড পেতে কোন জামানত বা পুজির দরকার হবে না। এখানে বিনিয়োগ পেতে দরকার হবে মেধাসম্পদ। তিনি জুম, নেটফ্লিক্স ও ইউটিউবের মতো ডিজিটাল প্লাটফর্ম তৈরি করতে তরুণ উদ্যোক্তাদের প্রতি আহ্বান জানান।

 অনুষ্ঠানের বিশেষ অতিথির বক্তৃতায় শিক্ষা উপমন্ত্রী মুহিবুল হাসান চৌধুরী বাংলাদেশের সুবর্ণজয়ন্তী এবং স্বাধীনতার স্থপতি বঙ্গবন্ধুর জন্মশতবর্ষের উপলক্ষে নেয়া ‘শতবর্ষে শত আশা’ উদ্যোগটি নতুন নতুন উদ্যোক্তা সৃষ্টিতে ভিন্নমাত্রা যোগ করে দৃষ্টান্ত স্থাপন করবে বলে আশাবাদ ব্যক্ত করেন।

#

শহিদুল/মাসুম/রেজুয়ান/রফিকুল/জয়নুল/২০২১/২২৪০ঘণ্টা

তথ্যবিবরণী নম্বর : ১৬০৯

**প্রধানমন্ত্রী শেখ হাসিনা বাংলাদেশকে বিশ্বের বুকে প্রতিষ্ঠিত করেছেন**

 **-- সমাজকল্যাণমন্ত্রী**

ঢাকা, ১৭ চৈত্র (৩১ মার্চ) :

 সমাজকল্যাণমন্ত্রী নুরুজ্জামান আহমেদ বলেছেন, প্রধানমন্ত্রী শেখ হাসিনা এক সময়ের অচেনা বাংলাদেশকে বিশ্বের বুকে প্রতিষ্ঠিত করেছেন। বঙ্গবন্ধুর স্বপ্নকে তিনি বাস্তবায়নের পথে দ্রুত এগিয়ে নিয়ে যাচ্ছেন। সারা বিশ্বের মানুষ অবাক হয়ে দেখছে যে, এক সময়ের হতদরিদ্র বাংলাদেশ কিভাবে এত সমৃদ্ধি অর্জন করেছে।

 মন্ত্রী আজ জাতীয় প্রতিবন্ধী উন্নয়ন ফাউন্ডেশন প্রতিবন্ধী সেবা ও সাহায্য কেন্দ্র কর্মকর্তা-কর্মচারী সোসাইটি আয়োজিত ‘প্রতিবন্ধী ব্যক্তিদের সেবায় নিয়োজিত সেবকদের সেবার মান উন্নয়ন ও চ্যালেঞ্জ’ শীর্ষক কর্মশালার  উদ্বোধন অনুষ্ঠানে অনলাইনে যুক্ত হয়ে প্রধান অতিথির বক্তব্যে এসব কথা বলেন।

 জাতীয় প্রতিবন্ধী উন্নয়ন ফাউন্ডেশনের ব্যবস্থাপনা পরিচালক মোঃ আনিছুজ্জামানের সভাপতিত্বে অনুষ্ঠানে বিশেষ অতিথি হিসেবে যুক্ত ছিলেন সমাজকল্যাণ প্রতিমন্ত্রী মোঃ আশরাফ আলী খান খসরু।

 মন্ত্রী বলেন, যে বাংলাদেশ সম্পর্কে বিশ্ব জানতো এদেশের মানুষ বিদেশি সাহায্যের ওপর নির্ভর করে, তারা চেয়ে থাকতো কখন বিদেশি সাহায্য আসবে, আমাদেরকে তাচ্ছিল্য করে যারা তলাবিহীন ঝুড়ি বলেছিলো, সেই তলাবিহীন ঝুড়ির দেশকে প্রধানমন্ত্রী উপচে পড়া ঝুড়ির দেশে পরিণত করেছেন।

 তিনি আরো বলেন, এই পরাধীন জাতিকে জাতির পিতা বঙ্গবন্ধু শেখ মুজিবুর রহমান স্বাধীন জাতি হিসেবে প্রতিষ্ঠিত করেছেন। সারা বিশ্বে বাঙালি জাতিসত্তার মর্যাদা বৃদ্ধি করে গেছেন। ১৯৭৫ সালে স্বাধীনতা বিরোধীরা বঙ্গবন্ধুকে সপরিবারে হত্যা করে স্বাধীনতার চেতনাকে নস্যাৎ করতে চেয়েছিলেন। যে ষড়যন্ত্র তারা করেছিল সে ষড়যন্ত্র বাস্তবায়িত করতে পারেনি।

 মন্ত্রী বঙ্গবন্ধুর জন্মশতবার্ষিকী ও স্বাধীনতার সুবর্ণজয়ন্তীতে উন্নয়নশীল দেশ হিসেবে স্বীকৃতি পাওয়ায় বিশ্ব নেতৃত্বের উচ্ছ্বসিত প্রশংসার কথা উল্লেখ করে বলেন, মার্কিন যুক্তরাষ্ট্রের মতো রাষ্ট্রের প্রেসিডেন্ট বাইডেন বলেছেন, বাংলাদেশ কিভাবে এত অল্প সময়ের মধ্যে উন্নয়নের উচ্চ শিখরে উন্নীত হয়েছে। আজকে বিশ্ব বরেণ্য নেতৃবৃন্দ প্রধানমন্ত্রীর অবদানকে বিস্ময়ের সাথে দেখে, এ অপ্রত্যাশিত উন্নয়ন কিভাবে সম্ভব করলেন, তা জানার আগ্রহ দেখাচ্ছে।

#

জাকির/মাসুম/রেজুয়ান/রফিকুল/রেজাউল/২০২১/২২২২ ঘণ্টা

তথ্যবিবরণী নম্বর : ১৬০৮

**ভূমি অফিসে নাশকতা সৃষ্টিকারীরা জনগণের মূল্যবান দলিলপত্র নষ্ট করেছে**

 **-- ভূমিমন্ত্রী**

ঢাকা, ১৭ চৈত্র (৩১ মার্চ) :

 ভূমিমন্ত্রী সাইফুজ্জামান চৌধুরী বলেছেন, সাম্প্রতিক সময়ে চট্টগ্রাম ও ব্রাহ্মণবাড়িয়া ভূমি অফিসে অগ্নিসংযোগ ও ভাঙচুরের মাধ্যমে নাশকতা সৃষ্টিকারীরা রাষ্ট্র ও জনগণের সম্পদ মূল্যবান দলিলপত্র নষ্ট করেছে। রেকর্ডপত্র নষ্ট করে তারা উক্ত ভূমি অফিসের আওতাভুক্ত এলাকার সাধারণ জনগণকে দীর্ঘমেয়াদী হয়রানির ও ক্ষতির সম্মুখীন করেছে।

 মন্ত্রী আজ ঢাকার তেজগাঁওস্থ এফডিসির মিলনায়তনে স্বাধীনতার সুবর্ণজয়ন্তী উপলক্ষে ডিবেট ফর ডেমোক্রেসির আয়োজনে 'ডিজিটাল ভূমি ব্যবস্থাপনায় জনসম্পৃক্ততা' বিষয়ে এক ছায়া সংসদ বিতর্ক প্রতিযোগিতা অনুষ্ঠানে প্রধান অতিথির বক্তব্যে এসব কথা বলেন। অনুষ্ঠানে সভাপতিত্ব করেন ডিবেট ফর ডেমোক্রেসির চেয়ারম্যান হাসান আহমেদ চৌধুরী কিরণ।

 ভূমিমন্ত্রী বলেন, ভূমি অফিসের নিরাপত্তা জোরদারে পদক্ষেপ নেওয়া হয়েছে। নজরদারি বৃদ্ধি করার জন্য ‘আইপি ক্লোজ সার্কিট টিভি ক্যামেরা’ ও দলিলাদির নিরাপত্তায় অগ্নিনিরোধী আলমারি স্থাপন করার পরিকল্পনা নেওয়া হয়েছে। এছাড়া, জনভোগান্তি কমাতে দ্রুত ছায়া রেকর্ডপত্র তৈরি করার নির্দেশ দেওয়া হয়েছে।

 মন্ত্রী বলেন, ভূমি সেক্টরে এমনভাবে 'সিস্টেমের' টেকসই পরিবর্তন করা হয়েছে যেন দুর্নীতি করার সুযোগই না থাকে। তিনি আরো জানান, পটুয়াখালী ও বরগুনায় দ্রুত বাংলাদেশ ডিজিটাল সার্ভে (বিডিএস) শুরু হবে যা ডিসেম্বরের মধ্যে শেষ করে পর্যায়ক্রমে দেশব্যাপী পরিচালনা করা হবে। সরকারি জমি অবৈধ দখলকে দণ্ডনীয় ফৌজদারি অপরাধ হিসেবে গণ্য করে শীগগিরই আইন সংশোধন করে যুগোপযোগী করা হচ্ছে। ভূমি সংক্রান্ত অপরাধ নিয়ন্ত্রণে আলাদা 'ল্যান্ড ক্রাইম অ্যাক্ট' করার বিষয়টিও বিবেচনাধীন আছে বলে ভূমিমন্ত্রী এসময় উল্লেখ করেন।

 বিতর্ক প্রতিযোগিতায় সরকারি দল হিসেবে ঢাকা ইন্টারন্যাশনাল ইউনিভার্সিটি (ডিআইইউ) ও বিরোধী দল হিসেবে বাংলাদেশ ইউনিভার্সিটি অভ্ বিজনেস অ্যান্ড টেকনোলজি (বিইউবিটি)-এর বিতার্কিকবৃন্দ অংশগ্রহণ করেন। প্রতিযোগিতা শেষে অংশগ্রহণকারী বিজয়ী দলের মাঝে ট্রফিসহ সনদপত্র বিতরণ করেন মন্ত্রী।

#

নাহিয়ান/মাসুম/রেজুয়ান/রফিকুল/জয়নুল/২০২১/২২১৫ঘণ্টা

তথ্যবিবরণী                                                                                                                নম্বর : ১৬০৭

**অক্টোবর-ডিসেম্বর ২০২০ সময়ে ৬৮ দশমিক ৫০ ভাগ বিনিয়োগ প্রস্তাব বৃদ্ধি পেয়েছে**

ঢাকা, ১৭ চৈত্র (৩১ মার্চ) :

          অক্টোবর-ডিসেম্বর ২০২০ সময়ে বাংলাদেশ বিনিয়োগ উন্নয়ন কর্তৃপক্ষের মাধ্যমে মোট বিনিয়োগ প্রস্তাব বৃদ্ধি পেয়েছে ৬৮ দশমিক ৫০ ভাগ। এ সময়ে মোট শিল্প প্রতিষ্ঠান নিবন্ধন ১৪৯টি বৃদ্ধি পেয়েছে।

          বাংলাদেশ বিনিয়োগ উন্নয়ন কর্তৃপক্ষের এক প্রেস বিজ্ঞপ্তিতে আজ জানানো হয়, অক্টোবর-ডিসেম্বর ২০২০ খ্রি. এই তিন মাসে মোট ৩৬৫টি শিল্প প্রতিষ্ঠান নিবন্ধিত হয়েছে। নিবন্ধিত এ সকল প্রতিষ্ঠানের প্রস্তাবিত মোট বিনিয়োগের পরিমাণ ২ লাখ ৩৫ হাজার ৬৩৮ দশমিক ৭৮১ মিলিয়ন টাকা যা জুলাই-সেপ্টেম্বর ২০২০ খ্রি. সময় অপেক্ষা ৯৫ হাজার ৭৯৪ দশমিক ৭১৯ মিলিয়ন টাকা বেশি। উল্লেখ্য, বিগত জুলাই-সেপ্টেম্বর ২০২০ সময়ে বাংলাদেশ বিনিয়োগ উন্নয়ন কর্তৃপক্ষ-এ নিবন্ধিত মোট ২১৬টি শিল্প ইউনিটের প্রস্তাবিত বিনিয়োগের পরিমাণ ছিল ১ লাখ ৩৯ হাজার ৮৪৪ মিলিয়ন টাকার অধিক।

          বিজ্ঞপ্তিতে বলা হয়, বিবেচ্য তিন মাসে সম্পূর্ণ স্থানীয় বিনিয়োগের জন্য নিবন্ধিত ৩৩৩টি শিল্প ইউনিটে প্রস্তাবিত অর্থের পরিমাণ ১ লাখ ৭৫ হাজার ১৩৭ দশমিক ২৩০ মিলিয়ন টাকা যা জুলাই-সেপ্টেম্বর ২০২০ সময় অপেক্ষা ৪৮ হাজার ১৪৫ দশমিক ৮৯৯  মিলিয়ন টাকা বেশি। অক্টোবর-ডিসেম্বর ২০২০ সময়ে স্থানীয় শিল্প প্রতিষ্ঠান নিবন্ধন ১৩৭টি বৃদ্ধি পেয়েছে এবং স্থানীয় বিনিয়োগ প্রস্তাব বৃদ্ধি পেয়েছে ৩৭ দশমিক ৯১ ভাগ।

          একই সময়ে ১১টি শতভাগ বিদেশি ও ২১টি যৌথ বিনিয়োগের জন্য নিবন্ধিত শিল্পে অর্থাৎ বৈদেশিক বিনিয়োগ সংবলিত মোট ৩২টি নিবন্ধিত শিল্প ইউনিটের প্রস্তাবিত বিনিয়োগের পরিমাণ দাঁড়িয়েছে ৬০ হাজার ৫০১ দশমিক ৫৫১ মিলিয়ন টাকা যা জুলাই-সেপ্টেম্বর ২০২০ সময় অপেক্ষা ৪৭ হাজার ৬৮৪ দশমিক ৮২ মিলিয়ন টাকা বেশি। অক্টোবর-ডিসেম্বর ২০২০ সময়ে যৌথ ও বিদেশি শিল্প প্রতিষ্ঠান নিবন্ধন ১২টি বৃদ্ধি পেয়েছে এবং বিদেশি বিনিয়োগ প্রস্তাব বৃদ্ধি পেয়েছে ৩৭০ দশমিক ৭৩ ভাগ।

          প্রতিবেদনাধীন তিন মাসে স্থানীয় এবং বৈদেশিক সম্মিলিতভাবে বিবিধ শিল্পখাতে সর্বাধিক বিনিয়োগ প্রস্তাব পাওয়া গিয়েছে, যা  মোট বিনিয়োগের ৪২ দশমিক ৫৮ ভাগ। এছাড়া কেমিক্যাল শিল্পখাতে ৩০ দশমিক ৪১ ভাগ, কৃষিভিত্তিক শিল্পখাতে ১০ দশমিক ০৫ ভাগ, সার্ভিস শিল্পখাতে ৮ দশমিক ৯০ ভাগ এবং ইঞ্জিনিয়ারিং শিল্পখাতে ৮ দশমিক শূন্য ৫ ভাগ বিনিয়োগ প্রস্তাব পাওয়া গিয়েছে। আলোচ্য তিন মাসে বাংলাদেশ বিনিয়োগ উন্নয়ন কর্তৃপক্ষে নিবন্ধিত সর্বমোট ৩৬৫টি শিল্পে মোট ৬২ হাজার ৫৫৬ সংখ্যক জনবলের কর্মসংস্থানের সুযোগ সৃষ্টি হবে।

#

ফোরদৌসী/মাসুম/রফিকুল/জয়নুল/২০২১/২১৪০ঘণ্টা

তথ্যবিবরণী নম্বর : ১৬০৬

**উন্নয়নের ধারা অব্যাহত থাকলে বাংলাদেশ হবে পৃথিবীর শ্রেষ্ঠ দেশ**

 **-- মোস্তাফা জব্বার**

ঢাকা, ১৭ চৈত্র (৩১ মার্চ) :

 ডাক ও টেলিযোগাযোগ মন্ত্রী মোস্তাফা জব্বার বলেছেন, বঙ্গবন্ধুর আদর্শ বাস্তবায়নের বর্তমান ধারাবাহিকতা অব্যাহত থাকলে কেবল সমৃদ্ধ বাংলাদেশ নয় বাংলাদেশ হবে পৃথিবীর শ্রেষ্ঠ দেশ। ডিজিটাল বাংলাদেশ প্রতিষ্ঠার মধ্য দিয়ে সোনার বাংলা গড়ার জন্য বিটিআরসিসহ সংশ্লিষ্ট সবাইকে আরো নিষ্ঠা ও আন্তরিকতার সাথে কাজ করার আহ্বান জানান মন্ত্রী।

 মন্ত্রী আজ ঢাকায় স্বাধীনতার সুবর্ণজয়ন্তী উপলক্ষে বিটিআরসি আয়োজিত আলোচনা সভায় প্রধান অতিথির বক্তৃতায় এসব কথা বলেন। বিটিআরসি চেয়ারম্যান শ্যাম সুন্দর সিকদারের সভাপতিত্বে অনুষ্ঠানে ডাক ও টেলিযোগাযোগ বিভাগের সচিব মোঃ আফজাল হোসেন, বিটিআরসি’র ভাইস চেয়ারম্যান সুব্রত রায় মৈত্র প্রমুখ বক্তৃতা করেন।

 বাংলাদেশ রাষ্ট্র প্রতিষ্ঠায় বঙ্গবন্ধুর নেতৃত্বের বিভিন্ন দিক তুলে ধরে মন্ত্রী বলেন, কার্লমার্কস, মাওসেতুং, হোচিমিন কিংবা চেগুয়েভারসহ বিশ্ব বরেণ্য অনেক নেতা যারা বিশেষ গুণে গুণান্বিত হওয়া সত্ত্বেও বঙ্গবন্ধুর গুণের সমষ্টি ছিল বিরল। বঙ্গবন্ধু আদর্শের প্রশ্নে ছিলেন আপসহীন। তিনি বলেন, বঙ্গবন্ধু তাঁর সফল নেতৃত্বের গুণে নিজেকে বাঙালির মহাননেতা হিসেবে প্রতিষ্ঠার মধ্য দিয়ে জনগণকে সাথে নিয়ে একাত্তরে একটি জনযুদ্ধ সৃষ্টি করতে সফল হয়েছিলেন। এদেশের মানুষের কাছে বঙ্গবন্ধুর বাক্য বেদবাক্য হিসেবে মনে হয়েছে। তাঁর নামে যুদ্ধের নয় মাস এদেশের অনেক মায়েরা রোজা রেখেছেন, মসজিদে দোয়া করেছেন, মন্দিরে পূজা করেছেন, গির্জায় প্রার্থনা করেছেন।

 বীর মুক্তিযোদ্ধা মন্ত্রী মোস্তাফা জব্বার একাত্তরে বঙ্গবন্ধুর নীতি ও আদর্শের ভিত্তিতে যুদ্ধ করে দেশ স্বাধীন করা হয়েছে উল্লেখ করে বলেন, বঙ্গবন্ধুকে সপরিবারে হত্যার পর এদেশে পরাজিত শক্তিকে পুনর্বাসন করা হয়েছে। তিনি বলেন, ১৯৭৫ থেকে ১৯৯৬ পর্যন্ত ২১ বছর এবং পরবর্তীতে ৮ বছরসহ মোট ২৯ বছর দেশকে পাকিস্তান বানানোর প্রচেষ্টা অব্যাহত ছিলো। পঞ্চাশ বছরের মধ্যে বাকি ২১ বছর বঙ্গবন্ধু ও তাঁর সুযোগ্য উত্তরসূরি প্রধানমন্ত্রী শেখ হাসিনার দূরদৃষ্টি সম্পন্ন কর্মসূচির ধারাবাহিকতায় হ্যানরি কিসিঞ্জারের তলাবিহীন ঝুড়ি খ্যাত বাংলাদেশ বিশ্বে উন্নয়নের রোল মডেল হিসেবে প্রতিষ্ঠা লাভ করেছে।

 সভাপতির বক্তৃতায় শ্যাম সুন্দর সিকদার বিশ্ব মিডিয়ায় বাঙালির অবিসংবাদিত নেতা বঙ্গবন্ধুকে নিয়ে বিশেষ মূল্যায়ন প্রতিবেদন তুলে ধরেন। তিনি বলেন, কোনো কোনো মিডিয়ার মূল্যায়নে বঙ্গবন্ধু মহাত্মা গান্ধী কিংবা মোহাম্মদ আলী জিন্নাহকেও ছাড়িয়ে গেছেন।

 ডাক ও টেলিযোগাযোগ সচিব সুবর্ণজয়ন্তীতে বাংলাদেশের অর্জন তুলে ধরেন। তিনি বলেন, পঞ্চাশ বছরের বাংলাদেশ এক গৌরবের বাংলাদেশ। উন্নয়নের ধারাবাহিকতা আরো বেগবান করে ভিশন ২০৪১ বাস্তবায়ন ত্বরান্বিত করতে সকলকে আন্তরিকতার সাথে কাজ করতে হবে বলে তিনি উল্লেখ করেন।

#

শেফায়েত/মাসুম/রেজুয়ান/রফিকুল/রেজাউল/২০২১/২২১৪ ঘণ্টা

তথ্যবিবরণী নম্বর : ১৬০৫

**প্রকল্প বাস্তবায়নে পেশাদার ও আন্তরিক হবার আহ্বান বিদ্যুৎ প্রতিমন্ত্রীর**

ঢাকা, ১৭ চৈত্র (৩১ মার্চ) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, প্রকল্প বাস্তবায়নে পেশাদারিত্বের সাথে আন্তরিকভাবে কাজ করতে হবে। দেশ ও জনগণের প্রতি মমত্ববোধ থেকে কাজ করলে প্রকল্প বাস্তবায়ন শুধু দ্রুতই হবে, না ক্রুটিহীনও হবে।

 প্রতিমন্ত্রী আজ অনলাইনে ‘বিদ্যুৎ বিভাগের উন্নয়ন প্রকল্পসমূহের জুলাই ২০২০ থেকে ফেব্রুয়ারি ২০২১ পর্যন্ত বাস্তবায়ন অগ্রগতি পর্যালোচনা’ সভায় সভাপতিত্বকালে এসব কথা বলেন।

 নসরুল হামিদ বলেন, নির্ধারিত সময়ের মধ্যেই প্রকল্প বাস্তাবায়ন করতে হবে। স্বাস্থ্যবিধি মেনে স্বল্প অগ্রগতি সম্পন্ন প্রকল্পসমূহর তদারকি বাড়ানো প্রয়োজন। পরিদর্শনের জটিলতার জন্য বিদেশ হতে মালামাল আনতে বিলম্ব প্রসঙ্গে তিনি বলেন, দ্রুত প্রকল্প বাস্তবায়নের স্বার্থে প্রয়োজনে তৃতীয় পক্ষের মাধ্যমে পরিদর্শন করা যেতে পারে।

 বিদ্যুৎ বিভাগ ২০২০-২১ অর্থবছরে ২৪ হাজার ৭৬৮ দশমিক ২২ কোটি টাকা ব্যয়ে মোট ৯৮টি প্রকল্প বাস্তবায়ন করছে। প্রকল্প বাস্তবায়নে ফেব্রুয়ারি ২০২১ পর্যন্ত আর্থিক অগ্রগতি ৪৬ দশমিক ২৭ ভাগ ও ভৌত অগ্রগতি ৪৩ দশমিক ২১ ভাগ অর্জিত হয়েছে বলে সভায় জানানো হয়।

 বিদ্যুৎ সচিব মোঃ হাবিবুর রহমান, পিডিবির চেয়ারম্যান বেলায়েত হোসেন, আরইবির চেয়ারম্যান অবসরপ্রাপ্ত মেজর জেনারেল মঈন উদ্দিন, পাওয়ার সেলের মহাপরিচালক মোহাম্মদ হোসেনসহ অন্যান্য দপ্তর প্রধানগণ সভায় সংযুক্ত থেকে বক্তব্য রাখেন।

#

আসলাম/মাসুম/রেজুয়ান/রফিকুল/জয়নুল/২০২১/২১২০ঘণ্টা

তথ্যবিবরণী নম্বর : ১৬০৪

**সারা দেশে গত ২৪ ঘণ্টায় ৫০ হাজার ৭৫২ জনের ভ্যাকসিন গ্রহণ**

ঢাকা, ১৭ চৈত্র (৩১ মার্চ) :

 গত ২৪ ঘণ্টায় সারা দেশে মোট ৫০ হাজার ৭৫২ জন ভ্যাকসিন গ্রহণ করেছেন। এদের মধ্যে পুরুষ ২৯ হাজার ১৫৭ জন এবং মহিলা ২১ হাজার ৫৯৫ জন।

 এ নিয়ে সারা দেশে গত ২৭ জানুয়ারি থেকে ৩১ মার্চ পর্যন্ত সর্বমোট ভ্যাকসিন গ্রহীতার সংখ্যা ৫৩ লাখ ৭০ হাজার ৪৩১ জন। এদের মধ্যে পুরুষ ৩৩ লাখ ৩৯ হাজার ২৯৮ জন এবং মহিলা ২০ লাখ ৩১ হাজার ১৩৩ জন।

 উল্লেখ্য, ৩১ মার্চ বিকাল ৫ টা ৩০ মিনিট পর্যন্ত সরকার কর্তৃক তৈরিকৃত সুরক্ষা অ্যাপে মোট ৬৮ লাখ ২ হাজার ৪৪২ জন ভ্যাকসিন গ্রহণের জন্য নিবন্ধন করেছেন।

#

মিজানুর/মাসুম/রেজুয়ান/রফিকুল/রেজাউল/২০২১/১৯৫২ ঘণ্টা

তথ্যবিবরণী নম্বর : ১৬০৩

**নৌপথে যাত্রীদের স্বাস্থ্যবিধি মেনে চলতে হবে**

 **-- নৌপরিবহন প্রতিমন্ত্রী**

ঢাকা, ১৭ চৈত্র (৩১ মার্চ) :

 নৌপরিবহন প্রতিমন্ত্রী খালিদ মাহ্মুদ চৌধুরী বলেছেন, করোনার দ্বিতীয় ঢেউ এসেছে। তাই স্বাস্থ্যবিধি মেনে নৌপথে যাত্রীদের চলতে হবে। স্বাস্থ্যবিধি না মানলে আইনানুযায়ী ব্যবস্থা নেয়া হবে। গণপরিবহণে ৫০ ভাগ যাত্রী পরিবহণের সরকারি নির্দেশনা রয়েছে। করোনার সময়ের জন্য লঞ্চের ভাড়া পুনঃনির্ধারণ করা হবে।

 প্রতিমন্ত্রী আজ মন্ত্রণালয়ের সভাকক্ষে আসন্ন ঈদুল ফিতর উপলক্ষে লঞ্চ, ফেরি ও স্টীমারসহ জলযান সুষ্ঠুভাবে চলাচল ও যাত্রীদের নিরাপত্তা নিশ্চিতকরণ সংক্রান্ত বৈঠকে সভাপতির বক্তৃতায় এসব কথা বলেন।

 প্রতিমন্ত্রী বলেন, প্রধানমন্ত্রী শেখ হাসিনার পরিকল্পনা অনুযায়ী পরিবহণ সেক্টরে মানুষের সেবার ক্ষেত্রে বড় ধরনের পরিবর্তন আসবে। নতুন নতুন বাস, ট্রেন ও লঞ্চ পরিবহণে যুক্ত হচ্ছে। ভবিষ্যতে এটি আরো বাড়বে। সকলের প্রচেষ্টায় নৌপরিবহণ সেক্টরে সফলতার জন্য কার্যক্রম অব্যাহত থাকবে।

 বৈঠকে নৌপরিবহন মন্ত্রণালয়ের সচিব মোহাম্মদ মেজবাহ্ উদ্দিন চৌধুরী, নৌপরিবহন অধিদফতরের মহাপরিচালক কমডোর আবু জাফর মো. জালাল উদ্দিন, বিআইডব্লিউটিএ’র চেয়ারম্যান কমডোর গোলাম সাদেক উপস্থিত ছিলেন। সংশ্লিষ্টরা ভার্চুয়ালি বৈঠকে যোগ দেন।

 বৈঠকে সিদ্ধান্ত হয় যে, করোনাভাইরাসের বিস্তার রোধে স্বাস্থ্য বিভাগের প্রণীত গাইডলাইন/স্বাস্থ্যবিধি যথাযথভাবে অনুসরণ করে সদরঘাটসহ অন্যান্য নৌবন্দরে নৌযান পরিচালনার বিষয়টি নিশ্চিত করতে হবে। লঞ্চের অনুমোদিত ভাড়ার চেয়ে বেশি ভাড়া আদায়ে এবং নদীর মাঝপথে নৌকাযোগে যাত্রী উঠালে সংশ্লিষ্ট লঞ্চ মালিক/চালকের বিরুদ্ধে শাস্তিমূলক ব্যবস্থা গ্রহণ করা হবে। ঈদের পূর্বে ৩ দিন ও ঈদের পরে ৩ দিন নিত্য প্রয়োজনীয় ও দ্রুত পচনশীল পণ্যবাহী ট্রাক ব্যতীত সাধারণ ট্রাক ও কাভার্ড ভ্যান ফেরীতে পারাপার বন্ধ রাখতে হবে। রাতের বেলায় সকল প্রকার মালবাহী জাহাজ, বালুবাহী বাল্কহেড চলাচল বন্ধ রাখতে হবে। আগামী ১১ মে থেকে ১৭ মে পর্যন্ত দিনের বেলাও সকল বালুবাহী বাল্কহেড চলাচল বন্ধ রাখতে হবে এবং কোনো ক্রমেই লঞ্চে অতিরিক্ত যাত্রী ও মালামাল পরিবহণ করা যাবেনা। স্টিমার/লঞ্চ/স্পিডবোট হতে নির্ধারিত ভাড়ার অতিরিক্ত ভাড়া আদায় করা যাবে না।

 এছাড়া, সকল যাত্রীবাহী নৌযানে সদরঘাটে ঈদের আগে পাঁচ দিন মালামাল/মটর সাইকেল পরিবহন সম্পূর্ণরূপে বন্ধ এবং ঈদের পরে অন্যান্য নদী বন্দর হতে আগত নৌযানে পাঁচ দিন মালামাল/মটর সাইকেল পরিবহন সম্পূর্ণরূপে বন্ধ রাখতে হবে। রাতের বেলায় স্পিডবোট চলাচল বন্ধ রাখতে হবে। দিনের বেলায় স্পিডবোট চলাচলের সময় যাত্রীদের লাইফ জ্যাকেট পরিধান নিশ্চিত করতে হবে। সদরঘাট থেকে বাহাদুরশাহ পার্ক পর্যন্ত রাস্তা যানজটমুক্ত এবং সদরঘাট টার্মিনাল ও লঞ্চসমূহ হকারমুক্ত রাখতে হবে। ঈদের পরে ফিরতি যাত্রীদের চলাচল নির্বিঘ্ন করার লক্ষ্যে সদরঘাট টার্মিনালের সম্মুখস্থ রাস্তা হতে জগন্নাথ বিশ্ববিদ্যালয় পর্যন্ত রাস্তার দু’পাশে মধ্যরাতের পর থেকে মিনিবাস, লেগুনা, অটোরিক্সা ও টেম্পোসমূহ এলোমোলোভাবে অবস্থান না করে নির্ধারিত স্ট্যান্ডে পার্কিং নিশ্চিত করতে হবে।

 নৌপথে চলাচলকারী সকল যাত্রী সাধারণকে যে কোনো জরুরি প্রয়োজনে ও সেবা সংক্রান্ত বিষয়ে বিআইডব্লিউটিএ’র হট লাইন নম্বর ১৬১১৩-তে যোগাযোগ করতে বলা হয়েছে।

#

জাহাঙ্গীর/মাসুম/রেজুয়ান/রফিকুল/জয়নুল/২০২১/২০৫০ঘণ্টা

তথ্যবিবরণী নম্বর : ১৬০২

**বিদেশ প্রত্যাগত ৩ হাজার নারী কর্মীকে বিশেষ আর্থিক প্রণোদনা প্রদান কার্যক্রম উদ্বোধন**

ঢাকা, ১৭ চৈত্র (৩১ মার্চ) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষে বিদেশ প্রত্যাগত নারী কর্মীদের বিশেষ আর্থিক প্রণোদনা দিয়েছে প্রবাসী কল্যাণ ও বৈদেশিক কর্মসংস্থান মন্ত্রণালয়ের আওতাধীন ওয়েজ আর্নার্স কল্যাণ বোর্ড।

 আজ রাজধানীর ইস্কাটন গার্ডেনস্থ প্রবাসী কল্যাণ ভবনের বিজয়’৭১ মিলায়নতনে প্রধান অতিথি হিসেবে ৭০ জন বিদেশ প্রত্যাগত নারী কর্মীর হাতে ২০ হাজার টাকা করে আর্থিক সহায়তার চেক তুলে দিয়ে এ কার্যক্রমের উদ্বোধন করেন প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ। সভায় ওয়েজ আর্নার্স কল্যাণ বোর্ডের মহাপরিচালক মোঃ হামিদুর রহমান সভাপতিত্ব করেন।

 মন্ত্রী ইমরান আহমদ বলেন, মুজিব শতবর্ষ উপলক্ষে করোনাকালীন বিদেশ প্রত্যাগত নারী কর্মীদের স্বাবলম্বী হতে এই বিশেষ আর্থিক সহায়তা দেওয়া হচ্ছে। আত্মকর্মসংস্থানের জন্য ফলপ্রসূ ও লাভজনক খাতে বিনিয়োগের জন্য এই প্রণোদনা দেয়া হচ্ছে। করোনাকালীন ৫০ হাজার নারী কর্মী দেশে ফেরত আসার কথা উল্লেখ করে মন্ত্রী বলেন, এর মধ্যে যাদের প্রয়োজন তাদের বাছাই করে এই বিশেষ সহায়তা দেওয়া হবে। এ কার্যক্রমের আওতায় প্রাথমিকভাবে ৩ হাজার প্রত্যাগত নারী কর্মীকে এই বিশেষ সহায়তা দেয়া হবে।

 মন্ত্রী বলেন, করোনাকালীন ফেরত আসা কর্মীদের পুনর্বাসনে প্রবাসী কল্যাণ ব্যাংকের মাধ্যমে ইতোমধ্যে ১৪৬ কোটি টাকা ঋণ বিতরণ করা হয়েছে। মুজিবর্ষ ও স্বাধীনতার সুবর্ণজয়ন্তী উপলক্ষে প্রবাসী কর্মীদের কল্যাণে নতুন নতুন উদ্যাগ গ্রহণ করা হচ্ছে উল্লেখ করে মন্ত্রী জানান, বিদেশ যাওয়া-আসার সময় তাদের সাময়িক অবস্থানের জন্য বিমানবন্দরের নিকটবর্তী এলাকায় ডরমেটরি ও ব্রিফিং সেন্টার নির্মাণ করা হবে। এছাড়া স্বল্প ব্যয়ে স্বাস্থ্য সেবা প্রদানের লক্ষ্যে একটি হাসপাতাল ও ডায়াগনস্টিক সেন্টার স্থাপনের উদ্যোগ নেওয়া হয়েছে।

 অনুষ্ঠানে প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীন বলেন, কোভিড-১৯ এর নেতিবাচক অভিঘাতে অন্যান্য দেশের মতো আমাদের দেশের বৈদেশিক কর্মসংস্থান খাতও কিছুটা ক্ষতিগ্রস্ত হয়েছে। এ কারণে যে সকল নারী কর্মী দেশে ফেরত এসেছেন, তাদের আত্মকর্মসংস্থান ও পুনর্বাসনেই আমাদের এই উদ্যোগ। গ্রহীতারা এই আর্থিক প্রণোদনার সর্বোচ্চ সুষ্ঠু ব্যবহার নিশ্চিত করবে বলে তিনি আশাবাদ ব্যক্ত করেন।

#

রাশেদুজ্জামান/মাসুম/রেজুয়ান/রফিকুল/জয়নুল/২০২১/১৯৪৫ঘণ্টা

তথ্যবিবরণী নম্বর : ১৬০১

**দেশবাসীকে বাসযোগ্য পরিবেশ উপহার দিতে সরকার কাজ করছে**

 **-- পরিবেশ মন্ত্রী**

ঢাকা, ১৭ চৈত্র (৩১ মার্চ) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, দেশের পরিবেশের ভারসাম্য বজায় রাখা, জলবায়ু পরিবর্তনের নেতিবাচক প্রভাব মোকাবিলাসহ সার্বিক পরিবেশ উন্নয়নপূর্বক দেশবাসীকে বাসযোগ্য পরিবেশ উপহার দিতে পরিবেশ মন্ত্রণালয় বিভিন্ন গুরুত্বপূর্ণ প্রকল্প বাস্তবায়ন করা হচ্ছে। জনগণের কল্যাণে গৃহীত এ প্রকল্পগুলো গুণগতমান বজায় রেখে যথাসময়ে বাস্তবায়ন করার জন্য তিনি সংশ্লিষ্টদের প্রতি আহ্বান জানান।

 মন্ত্রী আজ মন্ত্রণালয়ের ২০২০-২১ অর্থবছরের বার্ষিক উন্নয়ন কর্মসূচির বাস্তবায়ন অগ্রগতি পর্যালোচনা সভায় ভার্চুয়ালি যোগদান করে সভাপতির বক্তৃতায় এসব কথা বলেন। পরিবেশ উপমন্ত্রী বেগম হাবিবুন নাহার ও সচিব জিয়াউল হাসান এ সময় উপস্থিত ছিলেন।

 পরিবেশ উপমন্ত্রী বেগম হাবিবুন নাহার বলেন, কোভিড-১৯ সংক্রমণকালে কিছু কার্যক্রম ব্যহত হলেও যে সকল প্রকল্পে পুকুর খনন ও বিভিন্ন ধরনের নির্মাণ কাজ আছে তা স্বাস্থ্যবিধি মেনে চালিয়ে যেতে হবে। উপমন্ত্রী এসময় বাংলাদেশ ক্লাইমেট চেইঞ্জ ট্রাস্ট ফান্ডের অর্থায়নে চলমান প্রকল্পের গুণগত মান বজায় রাখার জন্য সংশ্লিষ্টদের প্রতি আহ্বান জানান।

 সভায় জানানো হয়, সুফল প্রকল্পের আওতায় বিগত ২০১৮-১৯ ও ২০১৯-২০ অর্থবছরে পাহাড়ীবন এলাকায় ১০ হাজার ৯৩৪ হেক্টর, শালবন এলাকায় ৩ হাজার ৪২৪ দশমিক ৫০ হেক্টর, উপকূলীয় এলাকায় ৪ হাজার ৬১০ হেক্টর বনায়ন করা হয়েছে। এছাড়া, ১ হাজার ৪৯৬ কিলোমিটার স্ট্রিপ বনায়ন ও ৬১০ কিলোমিটার গোলপাতা বনায়ন করা হয়েছে। জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষে দেশের ১৬৫টি উপজেলায় ৩৩ দশমিক ৫৪ লাখ চারা-সহ মোট ৫১ লাখ ৩১ হাজার চারা বিতরণ করা হয়েছে।

 সভায় আরো জানান, চলতি ২০২০-২০২১ অর্থবছরে ইতোমধ্যে উপকূলীয় এলাকায় ৬ হাজার ৩২০ হেক্টর ম্যানগ্রোভ বনায়ন করা হয়েছে। এছাড়া পাহাড়ীবন এলাকায় ১০ হাজার ১০৯ হেক্টর, শালবন এলাকায় ২ হাজার ৮২১ হেক্টর এবং উপকূলীয় এলাকায় ৯৪০ হেক্টর, ৭২০ কিলোমিটার স্ট্রিপ বনায়ন ও ৬৫০ কিলোমিটার গোলপাতা বনায়নের জন্য নার্সারি উত্তোলন করা হয়েছে। প্রকল্পের আওতায় সাইট-স্পেসিফিক প্লানিং (এসএসপি) প্রণয়ন, স্থানীয় প্রজাতির সংমিশ্রণে বাগান সৃজন, বন্যপ্রাণীর আবাসস্থল ও করিডোর উন্নয়ন, বিরল ও সংকটাপন্ন প্রজাতির বনায়ন, বিদেশি ও আগ্রাসী প্রজাতি নিরুৎসাহিতকরণ এবং বন ব্যবস্থাপনায় বন-নির্ভর স্থানীয় জনগোষ্ঠীর সক্রিয় অংশগ্রহণ নিশ্চিতকরণের মাধ্যমে বনায়নে নুতন মাত্রাযোগ করা হচ্ছে।

 মন্ত্রণালয়ের অতিরিক্ত সচিব মাহমুদ হাসান, আহমদ শামীম আল রাজী, মোঃ মিজানুল হক চৌধুরী ও মোঃ মনিরুজ্জামান, বন অধিদফতরের প্রধান বন সংরক্ষক মো. আমির হোসাইন চৌধুরীসহ দফতর প্রধানগণ ও বিভিন্ন প্রকল্পের প্রকল্প পরিচালকগণ সভায় অংশ নেন।

#

দীপংকার/মাসুম/রফিকুল/জয়নুল/২০২১/২১১৫ঘণ্টা

তথ্যবিবরণী                                                                                                             নম্বর : ১৬০০

‍‍‍‍‍‍‍‍‍‍‍‍‍**ঈদুল ফিতর উপলক্ষে এক কোটি নয় হাজার ৯৪৯ পরিবারকে আর্থিক সহায়তা প্রদান করা হবে**

ঢাকা, ১৭ চৈত্র (৩১ মার্চ) :

          মুজিববর্ষে আসন্ন পবিত্র ঈদুল ফিতর উপলক্ষে এক কোটি নয় হাজার ৯৪৯টি পরিবারকে আর্থিক সহায়তা প্রদান করা হবে। এ লক্ষ্যে দুর্যোগ ব্যবস্থাপনা ও ত্রাণ মন্ত্রণালয় থেকে আজ ৪৫০ কোটি ৪৪ লাখ ৭৭ হাজার ৫০ টাকা বরাদ্দ দেয়া হয়েছে।

          ভিজিএফ কর্মসূচির আওতায় সারা দেশের ৬৪টি জেলার ৪৯২টি উপজেলার জন্য ৮৭ লাখ ৭৯ হাজার ২০৩টি এবং ৩২৮টি পৌরসভার জন্য ১২ লাখ ৩০ হাজার ৭৪৬টিসহ মোট এক কোটি নয় হাজার ৯৪৯টি ভিজিএফ কার্ডের বিপরীতে এ বরাদ্দ দেয়া হয়। পরিবার প্রতি ১০ কেজি চালের সমমূল্য অর্থাৎ কার্ডপ্রতি ৪৫০ টাকা হারে আর্থিক সহায়তা প্রদানের লক্ষ্যে উপজেলাসমূহের জন্য ৩৯৫ কোটি ছয় লাখ ৪১ হাজার ৩৫০ টাকা এবং পৌরসভাসমূহের জন্য ৫৫ কোটি ৩৮ লাখ ৩৫ হাজার সাতশত টাকা অর্থাৎ সর্বমোট ৪৫০ কোটি ৪৪ লাখ ৭৭ হাজার ৫০ টাকা বরাদ্দ প্রদান করা হয় ।

          আসন্ন পবিত্র ঈদুল ফিতর আনন্দের সাথে উদ্‌যাপনে অসহায়, দুস্থ ও অতিদরিদ্র পরিবারকে এই আর্থিক সহায়তা প্রদান করা হবে। এক্ষেত্রে সাম্প্রতিক প্রাকৃতিক দুর্যোগে ক্ষতিগ্রস্ত, দুস্থ ও অতিদরিদ্র পরিবারগুলোকে অগ্রাধিকার দেয়া হবে। চলমান কোভিড পরিস্থিতিতে পবিত্র রমজানের প্রাক্কালে প্রদত্ত এ সহায়তা অতিদরিদ্র পরিবারগুলোর ক্রয় ক্ষমতা বৃদ্ধিতে সহায়ক হবে।

#

সেলিম/মাসুম/রফিকুল/রেজাউল/২০২১/১৮৩৮ ঘণ্টা

তথ্যবিবরণী নম্বর : ১৫৯৯

**করোনা পরিস্থিতিতে পানি সম্পদ মন্ত্রণালয়ের উচ্ছেদ অভিযানের পরিবর্তিত তারিখ ২০ মে**

ঢাকা, ১৭ চৈত্র (৩১ মার্চ) :

 পানি সম্পদ মন্ত্রণালয়ের সারা দেশের ছোট নদী, খাল ও জলাশয়ে অবৈধ দখল উচ্ছেদ অভিযান ৮ এপ্রিল নির্ধারিত হলেও দেশে করোনা পরিস্থিতিতে তা আগামী ২০ মে নির্ধারণ করা হয়েছে।

 আজ মন্ত্রণালয়ের অফিসকক্ষে সিনিয়র সচিব কবির বিন আনোয়ার অবৈধ দখল উচ্ছেদ অভিযান সংক্রান্ত এক সভায় এ তথ্য জানান।

 সিনিয়র সচিব বলেন, সারা দেশে উচ্ছেদ কার্যক্রমের সকল প্রস্তুতি রয়েছে। কিন্তু মহামারি করোনার প্রকোপ বেড়ে যাওয়ায় উচ্ছেদ কাজ ২০ মে নির্ধারণ হয়েছে। করোনা বিস্তাররোধে মন্ত্রণালয়ের সকলকে রোস্টারে দায়িত্ব পালনসহ স্বাস্থ্যবিধি মেনে চলার কঠোর নির্দেশনা দেয়া হয়েছে বলে তিনি জানান।

 প্রসঙ্গত, প্রাথমিকভাবে সারা দেশে ৪৫ হাজার অবৈধ স্থাপনার তালিকা নিয়ে উচ্ছেদ কার্যক্রম শুরু হয়। ইতোমধ্যে একাধিক পর্যায়ে সম্পন্ন উচ্ছেদ অভিযানে ৫৩ শতাংশ অগ্রগতি লাভ করে পানি সম্পদ মন্ত্রণালয়।

 পানি সম্পদ মন্ত্রণালয়ের অতিরিক্ত সচিব আলম আরা বেগমসহ ঊর্ধ্বতন কর্মকর্তাগণ এ সময় উপস্থিত ছিলেন।

#

আসিফ/মাসুম/রফিকুল/রেজাউল/২০২১/১৮৩০ ঘণ্টা

তথ্যবিবরণী নম্বর : ১৫৯৮

**অস্থিতিশীলতা সৃষ্টিকারীদের কঠোরভাবে মোকাবিলা করা হবে**

 **-- শ ম রেজাউল করিম**

ঢাকা, ১৭ চৈত্র (৩১ মার্চ) :

 দেশে অস্থিতিশীলতা সৃষ্টিকারীদের কঠোরভাবে মোকাবিলা করা হবে বলে হুঁশিয়ারি উচ্চারণ করেছেন মৎস্য ও প্রাণিসম্পদ মন্ত্রী শ ম রেজাউল করিম।

 আজ রাজধানীর ওসমানী স্মৃতি মিলনায়তেনে মৎস্য ও প্রাণিসম্পদ মন্ত্রণালয়ের ইনোভেশন শোকেসিং- ২০২১ এর উদ্বোধন অনুষ্ঠানে প্রধান অতিথির বক্তব্যে মন্ত্রী এ হুঁশিয়ারি উচ্চারণ করেন।

 মন্ত্রী বলেন, “করোনার সংকটেও দেশকে উশৃঙ্খলতার মাধ্যমে অস্থিতিশীল করার জন্য স্বাধীনতাবিরোধী সাম্প্রদায়িক অপশক্তি এবং তাদের পৃষ্ঠপোষক একটি মহল মাঠে নেমেছে। তারা মুক্তিযুদ্ধের বাংলাদেশ পছন্দ করে না, সাম্প্রদায়িক সম্প্রীতির বাংলাদেশ পছন্দ করে না, বঙ্গবন্ধুর আরাধ্য স্বাধীন বাংলাদেশ পছন্দ করে না। হিন্দু, মুসলিম, বৌদ্ধ, খ্রিস্টান মিলে হাজার বছরের সৌভাতৃত্ব ও সহমর্মিতার বাংলাদেশ পছন্দ করে না। সাম্প্রদায়িক সম্প্রীতি যারা নষ্ট করতে চাইবে, মুক্তিযুদ্ধের বাংলাদেশ যারা ধ্বংস করতে চাইবে, তাদের বিরুদ্ধে কঠোর-কঠিন ব্যবস্থা নেওয়া হবে। যারা দেশের অভ্যন্তরে অস্থিতিশীলতা সৃষ্টি করবে, বঙ্গবন্ধুকে আঘাত করবে, স্বাধীনতার স্বপ্নে আঘাত করবে তাদের বিরুদ্ধে কঠোর ব্যবস্থা নেওয়া হবে।”

 রেজাউল করিম বলেন, “সংবিধানের ৭(ক) অনুচ্ছেদ অনুসারে সংবিধানের কোন বিধি-বিধানকে অসাংবিধানিক উপায়ে রদ, রহিত, বাতিল, স্থগিত করলে বা করার জন্য ষড়যন্ত্র করলে তা ‘ষড়যন্ত্র’ হিসেবে গণ্য হবে। এছাড়া সংবিধানের বিধানের প্রতি নাগরিকদের আস্থা-বিশ্বাস নষ্ট করলে বা প্রত্যেক্ষ বা পরোক্ষভাবে সমর্থন করলেও তা ‘রাষ্ট্রদ্রোহিতা’র অপরাধ হিসেবে গণ্য হবে যার সর্বোচ্চ শাস্তি মৃত্যুদণ্ড হতে পারে। সাম্প্রতিক সময়ে সাংবিধানিক বিধান ‘ধর্মনিরপেক্ষতা’, ‘জাতির পিতা’-ইত্যাদি নিয়ে সাম্প্রদায়িক গোষ্ঠীর কৃতকর্ম স্পষ্ঠভাবে ফৌজদারি অপরাধ হিসেবে প্রতিভাত।”

 মন্ত্রী বলেন, প্রাণিসম্পদ খাত একসময় অবহেলিত ছিল। এখন এ খাতে একটা বৈপ্লবিক পরিবর্তন এসেছে। সরকারের নীতি-নির্ধারণ ও বিভিন্ন পদক্ষেপের কারণে এটা সম্ভব হয়েছে। প্রধানমন্ত্রী শেখ হাসিনা মৎস্য ও প্রাণিসম্পদ খাত সংশ্লিষ্ট বিভিন্ন দপ্তর ও গবেষণা ইনস্টিটিউটের পরিসর বৃদ্ধি করেছেন। তাঁর নির্দেশনায় মৎস্য গবেষণা ইনস্টিটিউট বিলুপ্তপ্রায় প্রজাতির অনেক মাছ ফিরিয়ে এনেছে।

 মৎস্য ও প্রাণিসম্পদ মন্ত্রণালয়ের অতিরিক্ত সচিব ও চিফ ইনোভেশন অফিসার মোঃ তৌফিকুল আরিফের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন মৎস্য ও প্রাণিসম্পদ সচিব রওনক মাহমুদ। অতিরিক্ত সচিব শাহ্ মোঃ ইমদাদুল হক ও শ্যামল চন্দ্র কর্মকারসহ মন্ত্রণালয় ও আওতাধীন দপ্তর-সংস্থার ঊর্ধ্বতন কর্মকর্তাগণ এ সময় উপস্থিত ছিলেন।

 অনুষ্ঠানে মন্ত্রণালয় ও আওতাধীন দপ্তর-সংস্থার ৩২টি উদ্ভাবনী ধারণা উপস্থাপন করা হয়।

#

ইফতেখার/মাসুম/রফিকুল/রেজাউল/২০২১/১৮১৮ ঘণ্টা

তথ্যবিবরণী নম্বর : ১৫৯৭

**ঘূর্ণিঝড় প্রস্তুতি কর্মসূচি (সিপিপি)'র নিয়োগ পরীক্ষা স্থগিত**

ঢাকা, ১৭ চৈত্র (৩১ মার্চ) :

‍ আগামী ২ এপ্রিল ২০২১ খ্রিষ্টাব্দ শুক্রবার অনুষ্ঠিতব্য ঘূর্ণিঝড় প্রস্তুতি কর্মসূচি (সিপিপি)-এর নিয়োগ সংক্রান্ত সকল পরীক্ষা অনিবার্য কারণে স্থগিত করা হয়েছে ।

    পরবর্তীতে যথাসময়ে পরীক্ষার সময়সূচি জানানো হবে । দুর্যোগ ব্যবস্থাপনা ও ত্রাণ মন্ত্রণালয়ের এক প্রেস বিজ্ঞপ্তিতে আজ এ তথ্য জানানো হয়।

#

সেলিম/মাসুম/রফিকুল/রেজাউল/২০২১/১৮১০ ঘণ্টা

তথ্যবিবরণী নম্বর : ১৫৯৬

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৭ চৈত্র (৩১ মার্চ) :

 ‌        স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২৬ হাজার ৯৩১ জনের নমুনা পরীক্ষা করে ৫ হাজার ৩৫৮ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৬ লাখ ১১ হাজার ২৯৫ জন।

 গত ২৪ ঘণ্টায় ৫২জন-সহ এ পর্যন্ত ৯ হাজার ৪৬ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ৪২ হাজার ৩৯৯ জন।

#

হাবিবুর/মাসুম/রফিকুল/রেজাউল/২০২১/১৭৪৮ ঘণ্টা

তথ্যবিবরণী নম্বর : ১৫৯৫

**স্বাধীনতাবিরোধীদের সকল ষড়যন্ত্র প্রতিহত করা হবে**

 **- মুক্তিযুদ্ধ মন্ত্রী**

ঢাকা, ১৭ চৈত্র (৩১ মার্চ) :

 মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন,  বঙ্গবন্ধু, বাংলাদেশ  এবং স্বাধীনতার চেতনায় আঘাত আসলে বীর মুক্তিযোদ্ধারা বসে থাকবে না। দেশ স্বাধীন হওয়ার পর জাতির পিতা বঙ্গবন্ধু শেখ মুজিবুর রহমানের  আহ্বানে বীর মুক্তিযোদ্ধারা অস্ত্র জমা দিয়েছেন, কিন্তু ট্রেনিং জমা দেননি।  স্বাধীনতাবিরোধীদের সকল ষড়যন্ত্র প্রতিহত করা হবে।

 আজ রাজধানীর শিল্পকলা একাডেমিতে মহান স্বাধীনতার সুবর্ণজয়ন্তী উপলক্ষ্যে ঢাকা জেলা প্রশাসন আয়োজিত ‘বীর মুক্তিযোদ্ধা  সংবর্ধনা’ অনুষ্ঠানে প্রধান অতিথির বক্তৃতায় তিনি এসব কথা বলেন।

 মোজাম্মেল হক বলেন, যারা ’৫২ এর ভাষা আন্দোলন, ’৫৪ ও ’৭০ এর নির্বাচন এবং ১৯৭১ এর মহান মুক্তিযুদ্ধের সময় বাংলা ভাষা, বাঙালি জাতিসত্তা ও বাঙালির ন্যায়সঙ্গত অধিকারকে ধর্মের প্রতিপক্ষ হিসেবে দাঁড় করিয়েছিল, তাদের উত্তরসূরিরাই আজ মহান স্বাধীনতার সুবর্ণজয়ন্তীতে দেশে অরাজকতা সৃষ্টি করছে। এটা  স্বাধীনতাবিরোধীদের ধারাবাহিক ষড়যন্ত্রের অংশ।  তারা একাত্তরের  পরাজয়ের গ্লানি আজও ভুলতে পারেনি।

 মন্ত্রী জাতির পিতার প্রতি গভীর শ্রদ্ধা নিবেদন করে বলেন, বঙ্গবন্ধু শুধু দেশ স্বাধীনই করেননি, দেশ কীভাবে চললে উন্নত ও মর্যাদাশীল জাতি হিসেবে প্রতিষ্ঠিত হতে পারে, তার পরিপূর্ণ দিকনির্দেশনাও দিয়ে গেছেন তিনি।

 তিনি বলেন,  বিশ্বযুদ্ধের  সময়ের মিত্রবাহিনীর সদস্যরা এখনও বিভিন্ন দেশে অবস্থান করছে, কিন্তু বঙ্গবন্ধু মাত্র তিন মাসের মধ্যে ভারতীয় মিত্রবাহিনীর সদস্যদের নিজ দেশে ফেরত পাঠান। যুদ্ধবিধ্বস্ত দেশ তিনি স্বল্প সময়ের মধ্যে পুনর্গঠন করেন।

 মুক্তিযুদ্ধ মন্ত্রী  বলেন, বীর মুক্তিযোদ্ধাগণ জাতির শ্রেষ্ঠ সন্তান।  তাঁদের সম্মান ও মর্যাদা নিশ্চিত করতে হবে। সে লক্ষ্যে সরকার কাজ করছে। এ সময় মন্ত্রী মুক্তিযুদ্ধের চেতনা নতুন প্রজন্মের মাঝে ছড়িয়ে দিতে এবং বীর মুক্তিযোদ্ধাদের কল্যাণে সরকারের বিভিন্ন উদ্যোগের  কথা তুলে ধরেন।

 ঢাকা জেলা প্রশাসক মোঃ শহীদুল ইসলাম এর সভাপতিত্বে অনুষ্ঠানে মুক্তিযুদ্ধ বিষয়ক মন্ত্রণালয়ের সচিব তপন  কান্তি ঘোষ, ঢাকা জেলা পুলিশ সুপার মোহাম্মদ  মারুফ হোসেন সরদারসহ, প্রশাসনের কর্মকর্তা  ও বীর মুক্তিযোদ্ধাবৃন্দ উপস্থিত ছিলেন।

#

মারুফ/পরীক্ষিৎ/শাম্মী/রেজ্জাকুল/আসমা/২০২১/১৬৩০ ঘণ্টা

তথ্যবিবরণী নম্বর : ১৫৯৪

**ডি-৮ শীর্ষ সম্মেলন আয়োজনের জন্য প্রস্তুত বাংলাদেশ**

ঢাকা, ১৭ চৈত্র (৩১ মার্চ) :

 বাংলাদেশ আগামী ৮ এপ্রিল ভার্চুয়াল মাধ্যমে দশম ডি-৮ শীর্ষ সম্মেলন আয়োজন করতে যাচ্ছে, পররাষ্ট্র মন্ত্রী ড. এ কে আব্দুল মোমেন আসন্ন এ সম্মেলন উপলক্ষ্যে ভার্চুয়াল মাধ্যমে আয়োজিত একটি সংবাদ সম্মেলনে আজ এ কথা বলেন।

 প্রধানমন্ত্রী শেখ হাসিনা দশম ডি-৮ শীর্ষ সম্মেলনে সভাপতিত্ব করবেন এবং বাংলাদেশের পক্ষ থেকে বক্তব্য প্রদান করবেন। অন্যান্য ডি-৮ রাষ্ট্র ও সরকারপ্রধানগণও ভার্চুয়াল মাধ্যমে অনুষ্ঠেয় শীর্ষ সম্মেলনে বক্তব্য প্রদান করবেন । পররাষ্ট্র মন্ত্রী আরো উল্লেখ করেন, প্রধানমন্ত্রী শেখ হাসিনা ১৯৯৭ সালে অনুষ্ঠিত প্রথম ডি-৮ শীর্ষ সম্মেলনে যোগদান করেছিলেন এবং বাংলাদেশ ১৯৯৯ সালে ঢাকায় দ্বিতীয় ডি-৮ শীর্ষ সম্মেলনটি সফলভাবে আয়োজন করেছিল।

 পররাষ্ট্র মন্ত্রী জানান, এবারের শীর্ষ সম্মেলনে বর্তমান ডি-৮ চেয়ার তুরস্ক, বাংলাদেশকে ডি-৮ চেয়ার-এর দায়িত্ব হস্তান্তর করবে এবং স্বাগতিক দেশ হিসেবে বাংলাদেশ আগামী দুই বছর ডি-৮ এর চেয়ার-এর দায়িত্ব পালন করবে।

 ড. মোমেন আরো জানান, দশম ডি-৮ শীর্ষ সম্মেলনের প্রস্তুতিমূলক সভা হিসেবে ভার্চুয়াল মাধ্যমে আগামী ৭ এপ্রিল ১৯-তম মন্ত্রী পর্যায়ের ডি-৮ কাউন্সিল এবং ৫-৬ এপ্রিল ডি-৮ কমিশনের ৪৩তম অধিবেশন অনুষ্ঠিত হবে। ১৯-তম মন্ত্রী পর্যায়ের কাউন্সিলে সভায় পররাষ্ট্র মন্ত্রীর নেতৃত্বে বাংলাদেশ প্রতিনিধিদল অংশগ্রহণ করবে।

 মন্ত্রী বলেন, চতুর্থ শিল্প বিল্পবের চ্যালেঞ্জ মোকাবিলা এবং নতুন প্রযুক্তির সাথে খাপ খাইয়ে ডি-৮ অন্তর্ভুক্ত দেশসমূহের যুব সম্প্রদায় যাতে তাদের সুপ্ত সম্ভাবনাকে সর্বোচ্চভাবে বিকশিত করে নিজ নিজ দেশের উন্নয়নে সক্রিয়ভাবে অংশগহণ করতে পারে সে প্রত্যাশাকে সামনে রেখে সম্মেলনটির আয়োজক দেশ হিসেবে বাংলাদেশ এবারের শীর্ষ সম্মেলনের প্রতিপাদ্য Partnership for a Transformative World: Harnessing the Power of Youth and Technology নির্ধারণ করেছে।

 আসন্ন দশম ডি-৮ শীর্ষ সম্মেলনে ‘D-8 Decennial Roadmap for 2020-2030’ এবং ‘ঢাকা ঘোষণা- ২০২১’ দলিলসমূহ গৃহীত হবে বলে আশা করা যাচ্ছে। উক্ত রোডম্যাপ এবং ‘ঢাকা ঘোষণা ২০২১’- এর আওতাভূক্ত কার্যক্রম শীর্ষ সম্মেলন পরবর্তী বাংলাদেশের দুই বছরের সভাপতিত্বে বিশেষ গুরুত্ব বহন করবে বলে পররাষ্ট্র মন্ত্রী আশাবাদ ব্যক্ত করেন ।

 তিনি আরো উল্লেখ করেন, দশম শীর্ষ সম্মেলনের সাইডলাইন-এ ৫ এপ্রিল অনুষ্ঠেয় ‘ডি-৮ বিজনেস ফোরাম’- এ বাংলাদেশের এফবিসিসিআই, তুরস্কের দি ইউনিয়ন অভ্ চেম্বারস এন্ড কমোডিটি এক্সচেঞ্জ অভ তুরস্ক- টিওবিবি-এর নিকট হতে ডি-৮ চেম্বার অভ্ কমার্স এন্ড ইন্ডাস্ট্রি ডি-৮ সিসিআই-এর সভাপতিত্ব গ্রহণ করবে।

 এছাড়াও, এবারের শীর্ষ সম্মেলনের সাইডলাইন-এ ডি-৮ ভূক্ত দেশসমূহের যুব প্রতিনিধিগণের অংশগ্রহণে বাংলাদেশ প্রথমবারের মতো ডি-৮ যুব সম্মেলন আয়োজন করতে যাচ্ছে। ভার্চুয়াল মাধ্যমে অনুষ্ঠেয় উক্ত যুব সম্মেলনে ডি-৮ ভূক্ত দেশসমূহের যুব ও ক্রীড়া বিষয়ক প্রতিমন্ত্রীগণ বক্তৃতা প্রদান করবেন। ডি-৮ ভূক্ত দেশসমুহ থেকে প্রায় দেড়শ যুব প্রতিনিধি যুব সম্মেলন-এ যোগদান করবেন। এছাড়াও, যুব সম্মেলনটিতে “Enterpreneurship for Sustainable Transformation” শীর্ষক বিষয়ে একটি বক্তব্য প্রদান করা হবে বলে উল্লেখ করেন ড. মোমেন।

 পররাষ্ট্র মন্ত্রী আরো জানান, দশম ডি-৮ শীর্ষ সম্মেলন উপলক্ষ্যে d8dhaka.com নামে একটি ওয়েবসাইট চালু করা হয়েছে, যেখানে আগামী দুই বছর বিভিন্ন তথ্যাদি আপলোড করা হবে।

 বাংলাদেশে এই মুহূর্তে একইসঙ্গে স্বাধীনতার সুবর্ণজয়ন্তী এবং মুজিববর্ষ উদযাপিত হচ্ছে। এ ঐতিহাসিক মাহেন্দ্রক্ষণে ঢাকায় দশম ডি-৮ শীর্ষ সম্মেলন আয়োজন করে বাংলাদেশ উক্ত সংস্থাটির পরবর্তী দুই বছরের সভাপতিত্ব লাভ করলে আন্তর্জাতিক পরিমন্ডলে বাংলাদেশের উন্নয়নের অগ্রযাত্রা তুলে ধরার নতুন দ্বার উন্মোচন এবং বহুপাক্ষিক কূটনৈতিক সহযোগিতা সম্প্রসারণের সুযোগ সৃষ্টি হবে বলে পররাষ্ট্র মন্ত্রী আশাবাদ ব্যক্ত করেন।

 ভার্চুয়াল মাধ্যমে আয়োজিত আসন্ন দশম ডি-৮ শীর্ষ সম্মেলন-এর কার্টেইন রেইজার-এ পররাষ্ট্র সচিব মাসুদ বিন মোমেন অংশগ্রহণ করেন।

#

পরীক্ষিৎ/কুতুব/২০২১/১৬৩০ ঘণ্টা

তথ্যবিবরণী নম্বর : ১৫৯৩

**করোনাকালেও প্রমাণিত হলো আমরা বীরের জাতি**

 **- মোস্তাফা জব্বার**

ঢাকা, ১৭ চৈত্র (৩১ মার্চ) :

 ডাক ও টেলিযোগাযোগ মন্ত্রী মোস্তাফা জব্বার বলেছেন, বঙ্গবন্ধু ও তার সুযোগ্য উত্তরসূরি শেখ হাসিনার দুরদৃষ্টিসম্পন্ন কর্মসূচির ধারাবাহিকতায় হ্যানরি কিসিঞ্জারের তলাবিহীন ঝুড়িখ্যাত বাংলাদেশ বিশ্বে উন্নয়নের রোল মডেল হিসেবে প্রতিষ্ঠা লাভ করেছে। ২০০৯ সালের ডিজিটাল বাংলাদেশ কর্মসূচি বৈশ্বিক মহামারিতে স্বাস্থ্য, শিক্ষা, ব্যবসা-বাণিজ্য, অফিস ও কলকারখানা চালুসহ স্বাভাবিক জীবনধারা সচল রেখেছে। অনেক উন্নত দেশসমূহের জিডিপি প্রবৃদ্ধি যেখানে ঋণাত্মক সেখানে বাংলাদেশের প্রবৃদ্ধি ৫.২ শতাংশ। করোনাকালেও প্রমাণিত হলো আমরা বীরের জাতি।

 মন্ত্রী আজ ঢাকায় বঙ্গবন্ধু প্রকৌশল পরিষদ টেলিটক বাংলাদেশ লিমিটেড আয়োজিত স্বাধীনতার সুবর্ণজয়ন্তী উপলক্ষ্যে আলোচনা সভা, রক্তদান কর্মসূচি ও মুজিববর্ষ স্মরণিকা ‘হৃদয়ে বঙ্গবন্ধু’ এর মোড়ক উন্মোচন অনুষ্ঠানে প্রধান অতিথির বক্তৃতায় এসব কথা বলেন।

 মোস্তাফা জব্বার বলেন, একাত্তরের পরাজিত শত্রুরা দিনে দিনে আরও শক্তিশালী হয়ে পরাজয়ের প্রতিশোধ নিচ্ছে। আমাদের বুঝতে হবে একাত্তরের যুদ্ধ এখনো শেষ হয়নি। বঙ্গবন্ধুর নীতি ও আদর্শ নতুন প্রজন্মের কাছে যথাযথভাবে উপস্থাপন করা বঙ্গবন্ধুর প্রতিটি সৈনিকের কর্তব্য হওয়া উচিৎ।

 মন্ত্রী বলেন, সামনের দিনে বাংলাদেশ অনেক বেশী অগ্রগতি অর্জন করবে কারণ আমাদের তরুণ প্রজন্ম অনেক মেধাবী ও সৃজনশীল। তিনি বলেন, বেতবুনিয়ায় ভূ-উপগ্রহ স্থাপন, আইটিইউ ও ইউপিইউ এর সদস্যপদ অর্জন ও টিএন্ডটি বোর্ড গঠন এবং প্রাথমিক শিক্ষা জাতীয়করণ করার মধ্য দিয়ে বঙ্গবন্ধু ডিজিটাল বাংলাদেশের বীজ বপন করে গেছেন। তিনি সামনের দিনগুলোতে ডিজিটাল বাংলাদেশের অগ্রযাত্রা আরও বেগবান করতে সংশ্লিষ্ট সবার প্রতি আহ্বান জানান ।

 বঙ্গবন্ধু প্রকৌশল পরিষদ টেলিটক বাংলাদেশ লিমিটেড শাখার সভাপতি রওনক আহসানের সভাপতিত্বে অনুষ্ঠানে বাংলাদেশ আওয়ামী লীগের বিজ্ঞান ও প্রযুক্তি বিষয়ক সম্পাদক প্রকৌশলী আবদুস সবুর, টেলিটক এর ব্যবস্থাপনা পরিচালক প্রকৌশলী সাহাব উদ্দিন, আইইবি’র সভাপতি প্রকৌশলী নুরুল হুদা, ভাইস প্রেসিডেন্ট মো: নুরুজ্জামান ও প্রকৌশলী মঞ্জুর মোর্শেদ এবং সাধারণ সম্পাদক প্রকৌশলী মো. শাহাদাৎ হোসেন শিবলু বক্তৃতা করেন।

#

শেফায়েত/পরীক্ষিৎ/শাম্মী/রেজ্জাকুল/আসমা/২০২১/১৬১০ ঘণ্টা

তথ্যবিবরণী নম্বর : ১৫৯২

**শিল্পমন্ত্রীর সাথে সৌদি আরবের রাষ্ট্রদূতের সাক্ষাৎ**

**অধিক কর্মসংস্থান সৃষ্টিতে শিল্প স্থাপনে বিনিয়োগ বাড়ানোর আহবান**

ঢাকা, ১৭ চৈত্র (৩১ মার্চ) :

শিল্পমন্ত্রী নূরুল মজিদ মাহমুদ হুমায়ূন বলেছেন, দেশে অধিক কর্মসংস্থান সৃষ্টিতে শিল্প কারখানা স্থাপনে দেশি-বিদেশি বিনিয়োগ বাড়াতে হবে। কর্মসংস্থান বৃদ্ধির পাশাপাশি রাষ্ট্রায়ত্ত শিল্প কারখানাগুলো লাভজনক করতে এর কার্যক্রম সারা বছর চালু রাখতে হবে। অলাভজনক শিল্প প্রতিষ্ঠানকে লাভজনক করতে নতুন বিনিয়োগের আহবান জানান তিনি।

মন্ত্রী আজ বাংলাদেশে নিযুক্ত শিল্প মন্ত্রণালয়ে সৌদি আরবের রাষ্ট্রদূত Essa Yousef Essa Alduhailan এর সাথে সাক্ষাতকালে এ আহ্বান জানান। সাক্ষাতকালে শিল্প মন্ত্রণালয়ের আওতাধীন প্রতিষ্ঠানে সৌদি সরকারের বিনিয়োগের সর্বশেষ অগ্রগতি এবং বিনিয়োগ কার্যক্রম দ্রুত চূড়ান্ত করার বিষয়ে সার্বিক আলোচনা হয়।

 শিপবিল্ডিং, লাইট ইঞ্জিনিয়ারিং, অটোমোবাইল এবং এগ্রো ফুড প্রসেসিং শিল্পে সৌদি সরকারকে বাংলাদেশে বিনিয়োগের আহবান জানান শিল্পমন্ত্রী। তিনি বলেন, বাংলাদেশে স্টিল ইঞ্জিনিয়ারিং কর্পোরেশন, কেমিক্যাল কর্পোরেশন ও সুগার কর্পোরেশনের সৌর বিদ্যুৎ, বিদ্যুৎ, ওষুধ, সার ও সিমেন্টখাতে সেদেশের বিনিয়োগ কার্যক্রম চূড়ান্ত পর্যায়ে রয়েছে। নির্ধারিত সময়ের মধ্যে এসব ক্ষেত্রে বিনিয়োগ কার্যক্রম বাস্তবায়ন সম্ভব হবে বলে তিনি আশা প্রকাশ করেন।

 শিল্পমন্ত্রী আরওবলেন,সৌদি আরবের সাথে শিল্প কারখানা সম্প্রসারণ ও ব্যবসা-বাণিজ্য সম্পর্কসুদৃঢ় করতে বাংলাদেশ আন্তরিক। তিনি অভিন্ন স্বার্থসংশ্লিষ্ট বিষয়ে পারস্পরিক সহযোগিতার ভিত্তিতে কাজ করার ওপর গুরুত্বারোপ করেন। শিল্পখাতে দ্বিপাক্ষিক সহায়তার ক্ষেত্র চিহ্নিত করে সুনির্দিষ্ট প্রস্তাব দেয়ার জন্য রাষ্ট্রদূতের দৃষ্টি আকর্ষণ করেন। সুনির্দিষ্ট  প্রস্তাব পেলে বাংলাদেশ সরকার তা যথাযথ গুরুত্বের সাথে বিবেচনা করবে বলে তিনি জানান।

বর্তমানে বাংলাদেশে শিল্প কারখানা স্থাপন ও ব্যবসা-বাণিজ্যসহ বিনিয়োগের উপযুক্ত পরিবেশ রয়েছে বলে জানান সৌদি রাষ্ট্রদূত। তিনি বলেন, বাংলাদেশ সরকার বিদেশি বিনিয়োগকারীদের জন্য বিনিয়োগবান্ধব পরিবেশ সৃষ্টিতে সকল প্রকার সুযোগ-সুবিধা প্রদান করছে। বাংলাদেশ একটি উন্নয়নশীল রাষ্ট্র হিসেবে শিল্প কারখানা সম্প্রসারণ এবং ব্যবসা-বাণিজ্যে দক্ষিণ এশিয়ার দেশগুলোর মধ্যে এগিয়ে রয়েছে।

 সৌদি রাষ্ট্রদূত জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী এবং স্বাধীনতার সুবর্ণজয়ন্তী উদযাপনে বাংলাদেশকে অভিনন্দন জানান। সৌদি আরবের উন্নয়ন কর্মকাণ্ডে নিয়োজিত বাংলাদেশি শ্রমিকদের অংশগ্রহণ ও তাদের কাজের প্রশংসা করেন তিনি।

#

জাহাঙ্গীর/পরীক্ষিৎ/শাম্মী/রেজ্জাকুল/আসমা/২০২১/১৬০০ ঘণ্টা

তথ্যবিবরণী নম্বর : ১৫৯০

করোনা সংক্রমণ প্রতিরোধে

**৫০ শতাংশ টিকেট বিক্রি করছে বাংলাদেশ রেলওয়ে**

ঢাকা, ১৭ চৈত্র (৩১ মার্চ) :

 করোনা ভাইরাস সংক্রমণের বিস্তার রোধে সরকারের ১৮ দফা নির্দেশনা অনুযায়ী বাংলাদেশ রেলওয়ের পদক্ষেপ :

* বাংলাদেশ রেলওয়ে আসন সংখ্যার ৫০ শতাংশ টিকেট বিক্রয় করছে;
* নির্ধারিত টিকেট - এর অর্ধেক অনলাইনে এবং বাকি অর্ধেক স্টেশনে পাওয়া যাচ্ছে;
* যাত্রী সাধারণকে মাস্ক পরিধানসহ সকল স্বাস্থ্যবিধি মেনে ভ্রমণ করার জন্য অনুরোধ জানিয়েছে বাংলাদেশ রেলওয়ে।

#

তথ্যবিবরণী নম্বর : ১৫৯১

করোনা ভাইরাস সংক্রমণ প্রতিরোধে

**ইউরোপফেরত যাত্রীদের ১৪ দিনের বাধ্যতামূলক কোয়ারেন্টিন**

ঢাকা, ১৭ চৈত্র (৩১ মার্চ) :

**[[**

 করোনা পরিস্থিতির অবনতি হওয়ায় গতকাল বেসামরিক বিমান চলাচল কর্তৃপক্ষ (বেবিচক) নিম্নলিখিত সিদ্ধান্ত গ্রহণ করেছেন :

* যুক্তরাজ্যসহ ইউরোপের যেকোন দেশ থেকে বাংলাদেশে আসা সব যাত্রীকে নিজ খরচে সরকার অনুমোদিত হোটেল বা সরকারি স্থাপনায় বাধ্যতামূলকভাবে ১৪ দিনের কোয়ারেন্টিনে থাকতে হবে।
* কোয়ারেন্টিন শেষে পিসিআর পরীক্ষায় যেসব যাত্রীর করোনা নেগেটিভ রিপোর্ট আসবে তাদেরকে ছেড়ে দেয়া হবে।
* যুক্তরাজ্য ও ইউরোপীয় দেশগুলো ছাড়া অন্য যেকোনো দেশ থেকে বাংলাদেশে আসলে সেখানে স্বাস্থ্য পরীক্ষার পর করোনার কোনো উপসর্গ দেখা না গেলে কঠোরভাবে ১৪ দিনের হোম কোয়ারেন্টিনে থাকতে হবে।
* যদি কারো শরীরে করোনার উপসর্গ দেখা যায় তাহলে তাদেরকে নিজ খরচে সরকার অনুমোদিত হোটেল বা সরকারি স্থাপনায় বাধ্যতামূলকভাবে ১৪ দিনের কোয়ারেন্টিনে থাকতে হবে।
* করোনা ভ্যাকসিন নেওয়ার পরও সব যাত্রীকে বাংলাদেশে আসার আগে করোনার পিসিআর পরীক্ষায় নেগেটিভ সার্টিফিকেট নিতে হবে এবং তা বিমানবন্দরে দেখাতে হবে।
* ফ্লাইট ছাড়ার ৭২ ঘণ্টা আগে পিসিআর পরীক্ষা করাতে হবে।

#

পরীক্ষিৎ/শাম্মী/রেজ্জাকুল/আসমা/২০২১/১৬০০ ঘণ্টা

তথ্যবিবরণী নম্বর : ১৫৮৯

**করোনা টিকা নিয়েছেন সেতুমন্ত্রী**

ঢাকা, ১৭ চৈত্র (৩১ মার্চ) :

 করোনা টিকা নিয়েছেন সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের।

 মন্ত্রী আজ রাজধানীর বঙ্গবন্ধু শেখ মুজিব মেডিক্যাল বিশ্ববিদ্যালয়ের কনভেনশন সেন্টারে করোনা টিকার প্রথম ডোজ গ্রহণ করেন।

#

ওয়ালিদ/পরীক্ষিৎ/শাম্মী/কুতুব/২০২১/১৪৫০ ঘণ্টা